b'\n_START_ARTICLE_\nMecynorhina (Mecynorhinella) ugandensis\n_START_SECTION_\nUtseende\n_START_PARAGRAPH_\nEn meget stor (50-85 millimeter) gullbasse, ganske variabel i fargen. Hode, pronotum og dekkvinger kan v\xc3\xa6re gr\xc3\xb8nnlige, bl\xc3\xa5aktige, brunr\xc3\xb8de eller vinr\xc3\xb8de, vanligvis med hvite tegninger. Forkropp og pronotum kan ha samme eller ulike farger. Hannen har et langt, flatt fremspring i pannen, dette er ikke kl\xc3\xb8vd i spissen, lengden varierer mye og er generelt st\xc3\xb8rst hos store individer (allometrisk vekst). Framleggene (protibiae) har lange pigger hos hannene, bare noen korte tenner p\xc3\xa5 yttersiden hos hunnene.\n_START_SECTION_\nLevevis\n_START_PARAGRAPH_\nLarvene utvikler seg i muld som samler seg i r\xc3\xa5tnende trestammer. De voksne billene kommer gjerne til overmoden frukt og utflytende sevje.\n_START_SECTION_\nEt ettertraktet samleobjekt\n_START_PARAGRAPH_\nDenne store billen som forekommer i sv\xc3\xa6rt mange fargevarianter er et ettertraktet samleobjekt, s\xc3\xa6rlig store eksemplarer med klare farger kan omsettes for temmelig h\xc3\xb8ye priser. S\xc3\xa6rlig verdsatt er de uvanlige, bl\xc3\xa5fargede typene. Arten holdes i dag i kultur og det er mulig \xc3\xa5 avle fram spesielle fargevarianter.\n_START_SECTION_\nUtbredelse\n_START_PARAGRAPH_\nArten er utbredt i Uganda og tilst\xc3\xb8tende omr\xc3\xa5der av Den Demokratiske Republikken Kongo.'